REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/229-15

26. maj 2015. godine

B e o g r a d

ZAPISNIK

50. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 22. MAJA 2015. GODINE

 Sednica je počela u 11,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Dušica Nikolić, Miloš Tošanić, Dragoljub Zindović, Ivan Jovanović, Momo Čolakovića, dr Milorad Mijatović i Žika Gojković.

 Sednici su prisustvovali zamenici članova Odbora: Sonja Vlahović, zamenik Radmila Kostića i Zoran Bojanić, zamenik Nikole Jolovića.

 Sednici nisu prisustvovali članovi Odbora: Olivera Pešić, Vojislav Vujić, Đorđe Stojšić, Zoltan Pek, niti njihovi zamenici.

 Član Odbora Dejan Radenković pristupio je sednici u toku razmatranja prve tačke dnevnog reda.

 Na poziv predsednika Odbora, sednici su prisustvovali: Saša Varinac, predsednik Republičke komisije za zaštitu prava u postupcima javnih nabavki, Ristivoje Đokić, zamenik predsednika i Aleksandra Litričin, sekretar Republičke komisije, Predrag Jovanović, direktor Uprave za javne nabavke, Danijela Bokan, pomoćnik direktora i Daliborka Srećkov, šef Odseka za analizu sistema javnih nabavki i međunarodnu saradnju, i Milan Tanasković, načelnik Odeljenja za finansijsko-materijalne poslove u Upravi za izvršenje krivičnih sankcija.

 Na predlog predsednika, Odbor je jednoglasno utvrdio sledeći

D n e v n i r e d:

 1. Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. jula do 31. decembra 2014. godine (broj 02-879/15 od 31. marta 2015. godine);

 2. Razmatranje Izveštaja Uprave za javne nabavke o sprovedenom nadzoru nad primenom Zakona o javnim nabavkama u 2014. godini (11 broj 404-1310/15 od 11. maja 2015. godine);

 3. Razmatranje Izveštaja o sprovedenoj nabavci u oblasti odbrane i bezbednosti u 2014. godini naručioca Ministarstva pravde – Uprave za izvršenje krivičnih sankcija (broj 02-877/15 od 31. marta 2015. godine).

 **Prva tačka dnevnog reda:** Razmatranje Izveštaja o radu Republičke komisije za zaštitu prava u postupcima javnih nabavki u periodu od 1. jula do 31. decembra 2014. godine

 Saša Varinac, predsednik Republičke komisije za zaštitu prava u postupcima javnih nabavki, predstavio je članovima i zamenicima članova Odbora Izveštaj o radu Republičke komisije za zaštitu prava u postupcima javnih nabavku za period od 1. jula do 31. decembra 2014. godine.

 U izveštajnom periodu Republička komisija je održala 216 sednica i donela 1420 odluka, što je za 17% više odluka nego u drugoj polovini 2013. godine. Od 1420 predmeta, Komisija nije postupila u zakonom predviđenom roku u 742 predmeta formiranih po zahtevima za zaštitu prava, u 19 predmeta formiranih po žalbama na zaključak naručioca, u jednom predmetu formiranom po predlogu za nastavak aktivnosti, i u jednom predmetu formiranom radi postupanja po odluci Upravog suda. Razlozi za nepostupanje republičke komisije po primljenim predmetima u zakonskim rokovima mogu se podeliti u tri grupe: kontinuirano povećanje priliva novih predmeta formiranih po zahtevima za zaštitu prava; obim i složenost predmeta, što za direktnu posledicu ima da je potreban duži vremenski period kako bi se sagledalo relevantno činjenično stanje, te donela pravilna i zakonita odluka; odsustvo jednog člana Republičke komisije u dužem vremenskom periodu usled korišćenja porodiljskog odsustva što je stvorilo probleme prilikom formiranja sastava veća koja odlučuju i povećalo radnu opterećenost svakog od članova pojedinačno, što je dovelo do angažovanja predsednika Republičke komisije u svojstvu predsednika veća u velikom broju predmeta, iako on, prema ZJN učestvuje u radu veća samo onda kada je odsutan član veća.

 Najčešće nepravilnosti u postupcima javnih nabavki koje je Republička komisija konstatovala u izveštajnom periodu bile su: nepoštovanje odredbi podzakonskih akata prilikom izrade konkursne dokumentacije; nejasna i neprecizna sadržina konkursne dokumentacije koja ne omogućava ponuđačima da pripreme prihvatljivu ponudu, odnosno ne omogućava da bude isključena subjektivnost i proizvoljnost u postupanju naručioca prilikom sprovođenja stručne ocene ponuda; definisanje tehničkih specifikacija u postupcima javnih nabavki na način koji je diskriminatorskog karaktera i svodi konkurenciju na ograničeni krug potencijalnih ponuđača ili se pak definišu nedovoljno jasno i precizno i na način koji onemogućava potencijalne ponuđače da sačine odgovarajuće ponude; sužavanje konkurencije među ponuđačima tako što se određuju dodatni uslovi za učešće koji, po prirodi i obimu, nisu prilagođeni predmetu javne nabavke ili nemaju logičku vezu sa istim, kao i određivanje većeg broja dokaza nego što je potrebno za dokazivanje ispunjenosti dodatnih uslova; neopravdano sprovođenje javnih nabavki u pregovaračkom postupku, koji predstavlja najnetransparentniju vrstu postupka javne nabavke; i nepravilno sprovedena i neobrazložena stručna ocena ponuda.

 U izveštajnom periodu konstatovano je i da kod naručilaca postoji tendencija da vrše izmene konkursne dokumentacije u periodu koji usledi nakon što formalno istekne rok u kojem zainteresovana lica mogu da podnesu zahtev za zaštitu prava sa ciljem da se ospori njena zakonitost, a pre nego što istekne rok za podnošenje ponuda, pri čemu vršenje takvih izmena nije praćeno odgovarajućim produženjem roka za podnošenje ponuda, što je inače zakonska obaveza. U praksi je uočeno i pogrešno postupanje kako naručilaca tako i ponuđača u vezi primene odredbe člana 20. Zakona o javnim nabavkama čija je svrha postizanje ekonomičnosti i efikasnosti u sprovođenju postupaka javnih nabavki, odnosno postojanje tendencije kod ponuđača da prolongiraju početak toka roka za podnošenje zahteva za zaštitu prava tako što ne potvrđuju prijem odluke o dodeli ugovora onog dana kada su je primili, već nekoliko dana kasnije, da bi potom potvrdu na okolnost da je odluka o dodeli ugovora primljena elektronskim putem, tretirali kao da ima identičan procesni značaj kao i potpisana povratnica, kao dokaz o izvršenom uručenju u slučaju kada se određeni dokument šalje putem preporučene poštanske pošiljke. Prema dostupnim informacijama, Republička komisija je u izveštajnom periodu konstatovala i da naručioci u određenom broju slučajeva imaju objektivan problem da izvrše uručenje donetih odluka o dodeli ugovora svim ponuđačima koji su bili učesnici određenog postupka javne nabavke, odnosno, pojedini ponuđači odbijaju njihov prijem, što se podjednako odnosi i na dostavu koja se vrši klasičnim putem (putem preporučenih poštanskih pošiljki ili kurira), tako i na dostavu koja se vrši elektronskim putem (kada podnosioci zahteva ne vrše potvrdu prijema odluke o dodeli ugovora, bez koje ta vrsta dostave nije, prema odredbama Zakona, uredna). Odbijanje prijema odluke o dodeli ugovora predstavlja efikasan mehanizam opstrukcije postupka javne nabavke koji u potpunosti onemogućava naručioca da pristupi zaključenju ugovora jer sve dok i poslednjem učesniku postupka javne nabavke ne bude uručena odluka o dodeli ugovora, ne može uopšte da se proceni kada ističe rok za podnošenje zahteva za zaštitu prava, koji, kada se postupak javne nabavke posmatra kao celina, faktički ističe protekom zakonskog roka koji se računa narednog dana od dana kada je poslednji od učesnika primi odluku o dodeli ugovora.

 U delu pokretanja prekršanih postupaka, Republička komisija je u izveštajnom periodu primila 36 predmeta što sa 31 predmetom iz prethodnog perioda čini ukupno 67 predmeta u radu Republičke komisije. Od predmeta primljenih u izveštajnom periodu, prekršajni sudovi su Republičkoj komisiji dostavili pet predmeta u kojima su se oglasili stvarno nenadležnim za postupanje po podnetim zahtevima za pokretanje prekršajnog postupka. U tri od ovih predmeta, u toku je donošenje rešenja radi izazivanja sukoba nadležnosti između Republičke komisije i prekršajnih sudova i sačinjavanje zahteva kojim će pred Ustavnim sudom pokrenuti postupke radi rešavanja sukoba nadležnosti.

 Republička komisija je preduzela niz aktivnosti u cilju nužne reorganizacije i jačanja kadrovskih kapaciteta, na način da isti budu prilagođeni potrebama koje su proizišle iz novoustanovljenih nadležnosti ove komisije. Uz angažovanje svih raspoloživih kapaciteta, Republička komisija je u izveštajnom periodu održala ukupno 460 sednica. Na nivou jednog meseca, prosečno, svaki član Republičke komisije je bio angažovan u postupku pripreme i izrade 30 do 50 odluka, dok je onaj član koji predsedava većem, bio angažovan i preko 100 do 150 odluka. Ovakva dinamika rada u izveštajnom periodu pokazala je da postoji očigledna preopterećenost svih radnih i vremenskih kapaciteta i skoro nemogućnost (pre svega fizička) da se istovremeno uz postupke zaštite prava u okviru ove komisije istovremeno vode i prekršajni postupci, koji sami po sebi podrazumevaju kompleksnu proceduru i čine neophodnim da se radi postupanja raspolaže potrebnim vremenom, najpre, radi pripreme predmeta, a potom i radi odlučivanja.

 Imajući u vidu probleme koji postoje u radu sa kojima je predsednik Republičke komisije upoznao članove i zamenike članova Odbora, on je izneo određene predloge s tim u vezi: neophodno je izmeniti odredbe Zakona o javnim nabavkama koje se odnose na broj članova Republičke komisije, te predvideti veći broj članova (najmanje devet) i propisati mogućnost izbora novog člana Republičke komisije do povratka onog člana koji je u dužem periodu sprečen za rad; potrebno je realno sagledati sadržinu i način vršenja svih posebnih ovlašćenja Republičke komisije koja su joj Zakonom dodeljena, a sve u svrhu što efikasnijeg vršenja osnovnog ovlašćenja; potrebno je razmotriti da li bi pitanje početka roka za podnošenje zahteva za zaštitu prava nakon donošenja odluka kojima se okončava postupak javne nabavke trebalo urediti na drugačiji način od sadašnjeg, odnosno da se ustanovi opšta obaveza naručilaca da u svim vrstama postupaka javnih nabavki ove odluke u celini objavljuju na Portalu javnih nabavki, te da se utvrdi da jedinstveni rok za podnošenje zahteva za zaštitu prava za sve učesnike postupka počinje da teče narednog dana od dana kada su objavljene na navedeni način; neophodno je detaljnije regulisati procesna pitanja kao i ostala pitanja koja su važna za uspešnu realizaciju posebnog ovlašćenja Republičke komisije - poništenje ugovora o javnoj nabavci i pokretanje postupka za utvrđivanje ništavosti ugovora o javnoj nabavci podnošenjem tužbe nadležnom sudu.

 U izveštajnom periodu Republička komisija je, između ostalog, uspostavila je sistem za kontinuirano obaveštavanje subjekata u sistemu javnih nabavki o pravnoj praksi Republičke komisije, njenim odlukama i usvojenim načelnim pravnim stavovima tako što je organizovana „mejling lista"; na internet stranici Republičke komisije je omogućila pretragu donetih odluka po kriterijumu pravnog osnova, čime je zainteresovanim licima olakšano da u okviru obimne pravne prakse Republičke komisije identifikuju uže celine koje su od značaja za njihov rad, te je dodatno povećana transparentnost rada ovog organa; i otpočela je saradnju sa Pravosudnom akademijom u vezi sa vršenjem obuke za predstavnike policije i tužilaštava u oblasti javnih nabavki, sa planom da se aktivnosti u tom smislu nastave i u narednom periodu.

 U diskusiji su učestvovali: Veroljub Arsić, Dejan Radenković, Ivan Jovanović, Momo Čolaković i Saša Varinac.

 Tokom diskusije, dogovoreno je da će Republička komisija dostaviti članovima Odbora kompletnu dokumentaciju kojom raspolaže u predmetu javne nabavke - Ispumpavanje zamuljene vode i mulja na površinskom kopu PD PB „Kolubara“ d.o.o. – „Tamnava – Zapadno polje“, naručioca JP „Elektroprivreda Srbije“ i Privrednog društva Rudarski basen „Kolubara.

 Pošto je Saša Varinac, predsednik Republičke komisije odgovorio na sva postavnjena pitanja, predsednik Odbora je zaključio raspravu i obavestio članove Odbora, da će na jednoj od narednih sednica Odbora utvrditi predloge zaključaka povodom razmatranja Izveštaja o radu Republičke komisije za zaštitu prava u postupcima javnih nabavki za period od 1. jula do 31. decembra 2014. godine, u skladu sa članom 237. Poslovnika Narodne skupštine.

 **Druga tačka dnevnog reda:** Razmatranje Izveštaja Uprave za javne nabavke o sprovedenom nadzoru nad primenom Zakona o javnim nabavkama u 2014. godini

 Predrag Jovanović, direktor Uprave za javne nabavke, predstavio je članovima i zamenicima članova Odbora Izveštaj o sprovedenom nadzoru nad primenom Zakona o javnim nabavkama za 2014. godinu i upoznao ih sa određenim informacijama i podacima koji se odnose na donošenje podzakonskih akata iz delogruga Uprave izradu Strategije razvoja javnih nabavki u Srbiji i akcionom planu koji je Vlada usvojila u oktobru 2014. godine.

 U izveštajnom periodu Uprava je vršiča nadzor nad primenom Zakona o javnim nabavkama na osnovu informacija koje je prikupljala iz više izvora: kvartalnih izveštaja koje naručioci dostavljaju Upravi, softvera za elektronsku evidenciju javnih nabavki i softvera za planiranje javnih nabavki koji su postavljeni na internet stranici Uprave, Portala za javne nabavke na kome se objavljuju oglasi i ostali dokumenti i vrši pretraga javnih nabavki po šiframa iz Opšteg rečnika nabavki, primljenih zahteva za mišljenje o osnovanosti primene pregovaračkog postupka bez objavljivanja poziva za podnošenje ponuda, izveštaja o izmeni ugovora koji naručioci dostavljaju u slučaju izmene cene i drugih bitnih elemenata ugovora, mišljenja o tumačenju i primeni odredaba Zakona o javnim nabavkama koja je Uprava dala postupajući po primljenim zahtevima.

 Izveštaje o javnim nabavkama sprovedenim u 2014. godini dostavilo je 4.933 naručilaca(broj podnetih izveštaja u odnosu na prethodnu godinu je porastao za 51%). Veća disciplina u izveštavanju rezultat je aktivnosti Uprave kroz primenu mehanizama i ovlašćenja koja su joj Zakonom o javnim nabavkama stavljena na raspolaganje, uključujući i podnošenje prekršajnih prijava protiv odgovornih lica naručilaca zbog nedostavljanja kvartalnih izveštaja.

 Na osnovu pojedinačnih, tromesečnih izveštaja naručilaca, Uprava je u 2014. godini pripremila polugodišnji i godišnji izveštaj o javnim nabavkama, koji su dostavljeni Vladi i objavljeni na internet stranici Uprave. Ovi izveštaji, pored analize dobijenih podataka, sadrže i predloge opštih i pojedinačnih mera za unapređenje javnih nabavki. U pogledu mišljenja o osnovanosti primene pregovaračkog postupka bez objavljivanja poziva za podnošenje ponuda, Uprava je u izveštajnom periodu primila 4.338 dopisa. Naručioci su se najčešće obraćali zahtevima za primenu pregovaračkog postupka sa tačno određenim ponuđačem, ili zbog postojanja razloga hitnosti, ili su se pregovarački postupci odnosili na nepredviđene radove i usluge. Kao razloge za povećanje broja zahteva za primenu pregovaračkog postupka u 2014. godini Uprava je označila katastrofalne poplave i i neuspelo sprovođenje centralizovanih nabavki od strane RFZO-a što je primoralo zdravstvene ustanove da se obraćaju Upravi za sprovođenje pregovaračkog postupka „po hitnosti" kako bi obezbedile redovno snabdevanje. Sa druge strane, uporedo sa suzbijanjem nekonkurentnog postupka, u izveštajnom periodu povećavala se zastupljenost konkurentnih postupaka, a pre svega otvorenog postupka, zbog čega je učešće otvorenog postupka u izveštajnom periodu dostiglo 85%, što je značajno više nego u prethodnim godinama.

 U izveštajnom periodu Uprava je primila 881 pisani zahtev za mišljenje o tumačenju odredaba Zakona, od kojih je na 744 dat pisani odgovor. Takođe, Upravi je od strane naručilaca dostavljeno ukupno 15.013 privremenih i godišnjih planova nabavki, izmena i dopuna planova nabavki i izveštaja o izvršenju planova nabavki, tehničke ispravke plana i ostalo. Broj naručilaca koji je dostavio svoje planove nabavki za 2014. godinu iznosi 4.975. Od ukupnog broja dostavljenih dokumenata najviše izmena i dopuna planova nabavki zabeleženo u oblasti zdravstva i socijalne zaštite (izmene i dopune plana nabavki se vezuju za rebalans budžeta, odnosno izmenu finansijskog plana naručioca, ali i za odredbe Zakona kojima se nameće obaveza naručiocu da vodi računa o opravdanosti svake nabavke koju planira i da procenjena vrednost nabavke mora biti zasnovana na istraživanju tržišta). U 86% slučajeva naručioci su ispoštovali zakonski rok i dostavili planove nabavaki za 2014. godinu dok je u pogledu dostavanja izmena i dopuna plana nabavki, zakonski rok ispoštovalo 75% naručilaca Celokupnu bazu podataka i dokumenata koje su naručioci dostavili u vezi sa planiranjem nabavki za 2014. godinu, Uprava za javne nabavke je dostavila Državnoj revizorskoj instituciji krajem 2014. godine, na dalju nadležnost.

 Učešće nabavki na koje se Zakon nije primenjivao povećale su učešće u ukupnoj ugovorenoj vrednosti sa 18% (2013) na 30% (2014) iz čega se može zaključiti da preko polovine od ukupne vrednosti izuzetaka (57%) čine ugovori koji su zaključeni po tri osnova predviđena Zakonom: nabavka energije ili goriva za proizvodnju energije u oblasti energetike, isključivo pravo na obavljanje delatnosti koja je predmet javne nabavke i nabavke iz sredstava stranih kredita dobijenih od međunarodnih organizacija i međunarodnih finansijskih institucija. Nabavke na koje se nije primenjivao Zakon bile su najzastupljenije kod javnih preduzeća, javnih komunalnih preduzeća i lokalnih samouprava. Javna preduzeća su čak 81% ovih nabavki sprovela po četiri osnova: gde je isključiva i neposredna namena obavljanje delatnosti elektronskih komunikacija i prodaja elektronskih komunikacionih usluga u smislu zakona kojim se uređuju elektronske komunikacije, pod uslovom da drugi privredni subjekti pružaju te usluge na relevantnom tržištu, kod finansiranja iz sredstava stranih kredita (zajmova) dobijenih od međunarodnih organizacija i međunarodnih finansijskih institucija u skladu sa uslovima iz međunarodnog ugovora, odnosno posebnim postupcima međunarodnih organizacija i finansijskih institucija, kada naručilac nabavlja energiju ili gorivo za proizvodnju energije, i kada grupa društava (privredna društva) vrši nabavku od člana grupe društava isključivo za potrebe obavljanja delatnosti vodoprivrede, energetike, saobraćaja i poštanskih usluga.

 U izveštajnom periodu učinjen je značajan pomak u pogledu jačanja discipline u primeni ZJN od strane naručilaca: Za 51% je veći broj dostavljenih izveštaja o javnim nabavkama od strane naručioca u odnosu na 2013. godinu. Do promene ove tendencije došlo je usled prelaska vršenja nadzora nad primenom Zakona na Upravu za javne nabavke koja je primenila mehanizme i ovlašćenja koja su joj stavljena na raspolaganje, uključujući i podnošenje prekršajnih prijava protiv odgovornih lica naručilaca zbog nedostavljanja kvartalnih izveštaja. Značajni pomaci učinjeni su i u delu jačanja transparentnosti, i to pre svega kroz suzbijanje primene netransparentnog i nekonkurentnog pregovaračkog postupka bez objavljivanja javnog poziva (iznosi svega 5% koliki je prosek u zemljama EU).

 U procesu pregovaranja sa Evropskom unijom, Uprava je zajedno sa kolegama iz Republičke komisije za zaštitu prava, Ministarstva finansija, Državnom revizorskom institucijom i brojnim resornim ministarstvima, uradila dobar bilateralni skrinig i Srbija je dobila poziv za pripremu pregovaračke pozicije za Poglavlje 5. Dosadašnji tok pregovora je vođen sa uspehom i nema značajnih otvorenih pitanja, odnosno merila (benchmarks) koje bi bilo potrebno ispuniti kao preduslov za nastavak pregovaračkog procesa.

 U diskusiji su učestvovali: Veroljub Arsić, Ivan Jovanović, Dejan Radenković, Milorad Mijatović, Predrag Jovanović i Daliborka Srećkov.

 Tokom diskusije, između ostalog, postavljeno je pitanje u vezi izrade plana za borbu protiv korupcije u javnim nabavkama što bila zakonska obaveza Uprave za javne nabavke. Predstavnici Uprave su obavestili članove i zamenike članova Odbora da je Uprava, u saradnji sa Agencijom za borbu protiv korupcije pripremila Predlog uredbe o utvrđivanju plana za borbu protiv korupcije u javnim nabavkama, koji je krajem 2013. godine bio dostavljen Generalnom sekretarijatu Vlade na dalje postupanje. U međuvremenu, predlog ovog dokumenta vraćen je Upravi zbog potrebe da se na isti izjasne nadležni organi. Nakon dobijanja potrebnih mišljenja, Uprava je u aprilu 2014. godine ponovo dostavila Predlog uredbe Generalnom sekretarijatu Vlade, radi donošenja. Međutim, 17. aprila 2014. godine, kada je Vlada trebala da usvoji ovu uredbu, ista je bila skinuta sa dnevnog reda sednice Vlade uz obrazloženje da ne treba da postoji poseban sektorski plan za borbu protiv korupcije, s obzirom da postoji Nacionalna strategija za borbu protiv korupcije i da su javne nabavke jedna od oblasti prioritetnog delovanja Stregije. Uprava se zbog navedenog obratila Ministarstvu pravde za dalje postupanje u ovoj stvari s obzirom da je donošenje ovog dokumenta preduslov da naručioci koji imaju nabavke čija je procenjena vrednost preko jedne milijarde dinara, donesu svoje interne planove za sprečavanje korupcije. Nakon upoznavanja sa informacijom u vezi donošenja predmetnog dokumenta, članovi i zamenici članova Odbora su pozvali predstavnike Uprave da o svakom problemu na koji naiđu u svom radu, obavezno o tome obaveste Odbor radi preduzimanja potrebnih koraka.

 Tokom diskusije, dogovoreno je da Uprava u što kraćem roku dostavi Odboru izveštaj o izvršenju i izmenama ugovora zaključenim u 2014. godini, a koje su naručioci bili u obavezi da dostave Upravi za javne nabavke i Državnoj revizorskoj instituciji.

 Na predog predsednika, Odbor je jednoglasno prihvatio Izveštaj Uprave za javne nabavke o sprovedenom nadzoru nad primenom Zakona o javnim nabavama u 2014. godini.

 **Treća tačka dnevnog reda:** Razmatranje Izveštaja o sprovedenoj nabavci u oblasti odbrane i bezbednosti u 2014. godini naručioca Ministarstva pravde – Uprave za izvršenje krivičnih sankcija

 Milan Tanasković, načelnik Odeljenja za finansijko-materijalne poslove u Upravi za izvršenje krivičnih sankcija, upoznao je članove i zamenike članova Odbora sa javnoj nabavci u oblasti odbrane i bezbednosti koju je sprovelo Ministarstvo pravde – Uprava za izvršenje krivičnih sankcija u 2014. godini, na osnovu Zaključka Vlade od 14. februara 2014. godine. Predmetnom nabavkom Uprava za izvršenje krivičnih sankcija je nabavila opremu za izvršenje kazne zatvora uz primenu mere elektronskog nadzora i uslugu održavanja sistema tehničke podrške za potrebe sistema za primenu elektronskog nadzora.

 Povodom ove tačke dnevnog reda diskusije nije bilo.

 Na predlog predsednika, Odbor je većinom glasova prihvatio Izveštaj o sprovedenoj nabavci u oblasti odbrane i bezbednosti u 2014. godini naručioca Ministarstva pravde – Uprave za izvršenje krivičnih sankcija.

\* \*

\*

 U nastavku sednice, predsednik Odbora je obavestio članove i zamenike članova Odbora o aktivnostima Odbora koje su planirane u narednom periodu:

 - Studijska poseta Glavnoj službi za reviziju javnog sektora Republike Srpske i partnerskim odborima Narodne skupštine Republike Srpske. Planirano je da ova poseta bude organizovana u periodu 4. - 5. jun a sve troškove u vezi organizacije snosi Državna revizorska institucija. S tim u vezi, pozvao je zainteresovane članove i zamenike članova Odbora da o svom učešću u ovoj aktivnosti obaveste službu Odbora do 26. maja 2015. godine;

 - Poziv predsednika Državne revizorske institucije za učešće članova i zamenika članova Odbora na radionici za medije koju organizuje Državna revizorska institucija. Planirano je da radionica održana u periodu 2. - 3. jul2015. godine van Beograda a sve troškove u vezio rganizacije snosi Državna revizorska institucija. S tim u vezi, pozvao je zainteresovane članove i zamenike članova Odbora da o svom učešću u ovoj aktivnosti obaveste službu Odbora do 5. juna 2015. godine;

\* \*

\*

Sednica je završena u 13,05 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić, s.r.